DEMCO อยู่ที่ความเชื่อมั่น.!?
หายจากหน้าจอเรดาร์นักลงทุนไปซะนาน ล่าสุด บริษัท เด็มโก้ จำกัด (มหาชน) หรือ DEMCO ออกมาประกาศว่าปีนี้มีแผนประมูลงานใหม่อย่างต่อเนื่อง ทั้งงานประมูลงานติดตั้งสายส่งและสถานีไฟฟ้าของการไฟฟ้าฝ่ายผลิตแห่งประเทศไทย (กฟผ.) มูลค่าปีละ 10,000 ล้านบาท (ระยะเวลา 5 ปี)
6 มิ.ย. 2561

แฉทุกวันทันเกมหุ้น
หายจากหน้าจอเรดาร์นักลงทุนไปซะนาน ล่าสุด บริษัท เด็มโก้ จำกัด (มหาชน) หรือ DEMCO ออกมาประกาศว่าปีนี้มีแผนประมูลงานใหม่อย่างต่อเนื่อง ทั้งงานประมูลงานติดตั้งสายส่งและสถานีไฟฟ้าของการไฟฟ้าฝ่ายผลิตแห่งประเทศไทย (กฟผ.) มูลค่าปีละ 10,000 ล้านบาท (ระยะเวลา 5 ปี)
สำหรับธุรกิจต่างประเทศอยู่ระหว่างการเสนอราคาโครงการสถานีไฟฟ้าย่อยในสาธารณรัฐแห่งสหภาพเมียนมา ขณะที่โครงการก่อสร้างสถานีไฟฟ้าย่อย สปป.ลาว จะก่อสร้างแล้วเสร็จภายในปีนี้
ส่วนธุรกิจพลังงานทดแทน เตรียมรับรู้ส่วนแบ่งกำไรจากการลงทุนโครงการต่าง ๆ ปีละประมาณ 160 ล้านบาท โดยไม่มีแผนลงทุนธุรกิจไฟฟ้าเพิ่มเติม แต่เน้นงานรับเหมาก่อสร้างด้านวิศวกรรมไฟฟ้า ทั้งสถานีไฟฟ้า สายส่งแรงสูง รวมถึงงานพลังงานทดแทน ประเภท Private PPA เป็นหลัก
จากถ้อยแถลงดังกล่าว ทำให้ DEMCO อยู่ในภาวการณ์ “น่าเป็นห่วง” และเห็นสัญญาณไม่ชัดเจนว่า การฟื้นตัวของ DEMCO จะเกิดขึ้นได้เมื่อใด..!? ปัญหาของ DEMCO ไม่ได้อยู่ที่ว่า “กำไรจะเท่าไหร่” แต่ต้องไปดูว่า “ต้นทุนจะบานปลายเท่าไหร่” ด้วย
ปัญหาอยู่ที่ “การซ่อมฐานเสากังหันลง” แม้ที่ผ่านมา DEMCO มีการปรับปรุงฐานเสากังหันลมห้วยบง เฟส 1-2 จำนวน รวม 55 ต้นไปแล้ว แต่มีส่วนที่เหลืออีก 26 ต้น การปรับปรุงมีการกำหนดแล้วเสร็จ จากเดิมเดือน เม.ย.-ก.ย. 2561 มาเป็นกำหนดแล้วเสร็จภายในปีนี้
นั่นทำให้ DEMCO ต้องมีการบันทึกค่าใช้จ่าย 1,474 ล้านบาท ในงบไตรมาส 1/2561 (จ่ายจริง 1,323 ล้านบาท) ส่วนที่เหลือเป็นค่าเสียโอกาสในการผลิตไฟฟ้าในช่วงหยุดซ่อม จะมีการบันทึกค่าเสียโอกาสดังกล่าวช่วงไตรมาส 3/2561 หรือไตรมาส 4/2561 นั่นทำให้ผลประกอบการครึ่งปีหลังไม่ค่อยสู้ดีนักจากค่าใช้จ่ายพิเศษดังกล่าว
อีกสัญญาณร้ายของ DEMCO คือการขายหุ้นไอพีโอ บริษัท วินด์ เอ็นเนอร์ยี่โฮลดิ้ง จำกัด (มหาชน) หรือ WEH ที่เห็นสัญญาชัดว่าต้องเลื่อนออกไปแบบไม่มีกำหนด จึงทำให้โอกาสบันทึกกำไรพิเศษจากการขายหุ้น WEH ที่ถืออยู่จำนวน 4.2 ล้านหุ้น หรือ 3.9% ต้องเลื่อนแบบไม่มีกำหนดด้วยเช่นกัน
ดังนั้น สิ่งที่ DEMCO พึงกระทำได้ช่วงนี้คือ “กินบุญเก่า” ไปก่อน จากโครงการในมือ (Backlog) ที่มีอยู่ประมาณ 3,700 ล้านบาท ที่มีเป้าหมายว่าจะรับรู้รายได้ปีนี้ 80% และปี 2562 ประมาณ 20% พร้อมฝากความหวังกับการช่วงชิงงานใหม่ อาทิ โครงการ Solar rooftop การเปิดประมูลโครงการต่าง ๆ ของภาครัฐ
ภายใต้เงื่อนไข DEMCO ต้องชนะประมูลให้ได้เสียก่อน แต่ “วิกฤติความเชื่อมั่น” หรือ “วิกฤติศรัทธา” ถือเป็นปัจจัยเชิงลบต่อการรับงานใหม่ไม่น้อยทีเดียว
ปัญหาคือ DEMCO จะบริหารจัดการ “วิกฤติความเชื่อมั่น” เพื่อไม่ให้ตัดโอกาสต่อการรับงานใหม่ได้อย่างไร
..อิ อิ อิ..